钦定古今图书集成/历象汇编/乾象典/第002卷 > 明阳玛诺天问略 > 宗动天与黄道不同心图
## 钦定古今图书集成/历象汇编/乾象典/第002卷 > 明阳玛诺天问略 > 宗动天与黄道不同心图

### 宗动天与黄道不同心图说

如右图：甲为宗动天之黄道，乙为太阳之天，丙为太阳天之中心，丁为地及宗动天之中心，则视宗动天与地球同心，其上半天于其下半天实为平分，故其行转于地面必亦平行也。日天中心乃与地中心不同一处，其上半天与其下半天亦非平分，故其行转于地面必非平行。盖日行从戊过乙至己，在地球止行其半周分，在太阳本天则已行大半周矣。此以上之黄道亦然。故自春分至秋分，太阳之天大分在上；自秋分至春分，其在下之分不及半也。自春分至秋分，行十二节气，半周天而多八度；自秋分至春分，以黄道论，亦行十二节气，而于本天则其行不及半周也。因知日行半黄道，自春分至秋分必迟，而自秋分至春分必速，此非日天不平行，以与宗动天黄道非同心故也。

问：“日天此理何以征乎？”曰：“其所以然，自有别论，今独征定节气之日也。西国历家测验节气，测得太阳自春分至秋分，必须一百八十七日；自秋分至春分，止
须一百七十八日。《大统历》半周，共有一百八十二度，故太阳行夏至节气，以其本天每日一度，一百八十七日，则行一百八十七度，而黄道半周原当行一百八十二度，以每日一度算之为有馀，故于夏至节气有空度；日行冬至节气，黄道自秋分至春分亦当行一百八十二度，而本天止行一百七十八日，乃依每日一度之算而不足，故有隔日。乃知春分至秋分，黄道一百八十二度，本天行一百八十七日，日多度寡，必须空日可以合之；秋分至春分，黄道一百八十二度，本天一百七十八日，度多日寡，必须隔日可以合之。因此冬夏节气于周天度数亦不平分。盖节气，太阳行黄道之十五度也。日行夏节气，其所行十五日，而于黄道非行十五度，故不可以十五日定其一节也；冬节气亦然。欲得其真确，须依上法而定其限焉。故于夏，有以十六日日行黄道之十五度，而一节气足；于冬，有以十四日日行黄道之十五度，而一节气足。”

问：“《大统历》自春分至秋分，恒算得一百八十二日，非一百八十七日也。如甲寅年春分日为二月十四日，秋分日为八月十八日，乃扣至一百八十二日足者，自秋分至春分亦然。其皆为平分，何也？”曰：“定节气法有二：其一以太阳所行于本天度分，其一以所行黄道度分。《大统历》定节气，非依黄道度分，乃以日行本天度分定之。若论黄道度，则所谓春秋分必在日躔二道之交。今《大统历》恒前三日而得春分，后三日而得秋分，日轮于本天已行至一百八十二日，然实未躔二道之交，故诸节气俱因此有前后。西洋历家则依太阳所行黄道度分，而定诸节气矣。此法以得真确，本日甚便。盖测验以得日轮高下为急，而日轮高下由于其所躔黄道度分也。”